Wat om te doen as jy jou SA paspoort oorsee verloor - Jou Gesin | Solidariteit WêreldJou Gesin | Solidariteit Wêreld
Tuis › Artikels › Wat om te doen as jy jou SA paspoort oorsee verloor
Wat om te doen as jy jou SA paspoort oorsee verloor
Jou oorsese reis is 'n droom wat waar geword het. Dan breek die tyd aan om terug te keer na jou land en jou mense en jy ontdek dat jou paspoort tussen neus en oë verdwyn het. 'n Skurk moes dit gesteel het, of dalk het jy dit op die strand verloor. Wat moet jy nou doen? Beteken dit dat jy in die buiteland gestrand sit? Net die blote gedagte aan so iets is genoeg om enigeen met vrees te vul. Maar moenie paniekerig raak nie. Hierdie stapsgewyse gids sal jou in staat stel om die situasie kalm te hanteer.
Rapporteer dit onmiddellik nadat jy opgemerk het dat jou paspoort weg is by die naaste plaaslike polisiestasie. Daarna moet jy 'n afskrif van die polisieverslag na die naaste Suid-Afrikaanse Ambassade of Konsulaat neem, waar jy die afskrif kan gebruik om aansoek te doen vir 'n noodreisdokument – ons Departement van Binnelandse Sake reik sedert 1 September 2014 nie meer tydelike paspoorte uit nie.
Die noodreisdokument is geldig vir 'n maksimum tydperk van nege maande, maar slegs vir 'n enkele reis. Dit is vir diegene wat dringend moet reis terwyl die tyd onvoldoende is om 'n paspoortaansoek te verwerk wat langer as 'n week sal duur. As jy hierdie noodsertifikaat nie kan of wil hê nie, moet jy aansoek doen vir 'n nuwe paspoort. Dit kan 'n tydjie neem aangesien paspoortaansoeke aan die Departement van Binnelandse Sake in Suid-Afrika gestuur word vir die verwerking en uitreiking van nuwe paspoorte. Gedurende hierdie wagperiode sal jy in die buiteland moet bly.
Om aansoek te doen vir 'n nuwe paspoort of 'n noodreisdokument, moet jy:
'n Aansoekvorm (DHA-73) voltooi – afskrifte van jou oorspronklike dokumente kom hier handig te pas. Die aansoekvorm vir 'n noodreisdokument sal soortgelyk wees aan die hernuwing van jou paspoort. 'n Verklaring (DHA-335) aangaande die verlies van jou paspoort of reisdokument moet ook voltooi word.
Jou vingerafdrukke laat neem.
Geskrewe bewyse van jou Suid-Afrikaanse burgerskap kan lewer (bv. 'n geboortesertifikaat, identiteitsdokument, gesertifiseerde afskrif van paspoort indien moontlik).
'n Afskrif van die polisieverslag kan lewer – die vertaling moet in Engels wees.
Twee nuwe paspoortfoto's (grootte 35 x 45mm) kan voorsien – die ambassade kan jou gewoonlik na 'n plek verwys waar die foto's geneem kan word.
Die vereiste fooi betaal – dit is 'n fooi wat baie reisversekeringsmaatskappye jou tot 'n sekere perk sal terugbetaal, mits jy 'n kwitansie het.
Bereid wees om vyf werksdae vir verwerking te wag (in die geval van aansoek om 'n noodreisdokument).
Tref voorsorg teen verlore dokumentasie deur:
Gedrukte afskrifte (3) van die volgende te maak (dis wys om afskrifte van belangrike dokumente soos jou paspoort en visum te laat waarmerk):
Paspoort (die identifikasiebladsy).
Reisigerstjeks, hoewel bitter min mense dit deesdae nog gebruik.
Bevestiging van hotel of ander verblyf.
Bevestiging van jou bespreking vir 'n huurmotor.
Inentingsertifikate (Sommige lande benodig 'n inentingsertifikaat vir spesifieke aansteeklike siektes. Byvoorbeeld, reisigers wat vanaf Venezuela sekere lande wil binnegaan, moet 'n huidige geelkoors-inentingsertifikaat toon).
Enige ander voorafbetaalde bevestigings.
Bêre een gedrukte afskrif by die huis en gee een afskrif aan 'n vriend of familielid wat gekontak kan word indien jy dit nodig het. Die afskrif by die huis is vir jou naasbestaandes. Indien jy op hierdie reis die ondenkbare oorkom en die tydige met die ewige verwissel, wil jy tog hê hulle moet op jou reisversekeringspolis se uitbetaling kan aanspraak maak. Hulle sal die besonderhede nodig hê om dit te kan doen. Die derde afskrif kan jy tydens jou reis aan jou persoon dra en dit is vir wanneer jy om een of ander rede nie toegang het tot jou afskrifte wat jy elektronies gaan stoor nie.
Stoor jou dokumente elektronies
Deesdae gebeur daar nie meer veel op werklike papier nie en vandag kan jy selfs vir 'n lening aansoek doen met 'n elektroniese handtekening – die idee om met gedrukte afskrifte van jou dokumente te reis is dus effens oudmodies.
Die nuutste manier om 'n afskrif van jou nodige dokumente te verkry, is om dit te skandeer en elektronies te stoor.
Stuur dit na jou eie e-pos-rekening en miskien ook dié van 'n vriend.
Stoor dit op 'n geheuestokkie en neem dit saam oorsee.
Stoor dit in jou keuse van 'n aanlynwolk.
Stoor dit op jou draagbare toestel of skootrekenaar.
Met elektroniese afskrifte van jou reisdokumente byderhand kan jy jouself baie tyd en moeite spaar. Onthou net dat dit kritiese dokumente is en dat identiteitsdiewe jou groot skade kan berokken indien hulle dit in die hande kry. Bewaar dit dus noukeurig. Beveilig die aanlyn dokumente, en selfs die wat jy na jou vriend stuur, met 'n wagwoord. Maak seker dat jou draagbare toestelle en skootrekenaars ook met 'n wagwoord verseker is.
Reis kan 'n wonderlike avontuur wees of dit kan in 'n nagmerrie ontaard. Dit hang grootliks van jou af, aangesien verantwoordelike beplanning daaromheen baie kan doen om vir jou 'n goeie en betekenisvolle ervaring te verseker.